
«Η Αλληλεγγύη δεν φυλακίζεται. Η Γάζα δεν είναι μόνη» 
Στηρίζουμε την πρωτοβουλία “March to Gaza”

Εκφράζουμε την αμέριστη συμπαράστασή μας στα 12 μέλη του πληρώματος του πλοίου Madleen, που επιχειρώντας να σπάσουν τον αποκλεισμό της Γάζας μεταφέροντας συμβολικά ανθρωπιστική βοήθεια στον μαρτυρικό λαό της Παλαιστίνης και ενώ βρίσκονταν σε διεθνή ύδατα απήχθησαν από τον Ισραηλινό στρατό και κρατούνται στις ισραηλινές φυλακές. Για μια ακόμη φορά φανερώνεται το δολοφονικό πρόσωπο του κράτους του Ισραήλ, απέναντι σ΄όποιον υποστηρίζει και αγωνίζεται για μια ελεύθερη Παλαιστίνη. Ενώνουμε τη φωνή μας για τους 12 αλληλέγγυους και ζητάμε την άμεση απελευθέρωσή τους. «Η Αλληλεγγύη δεν φυλακίζεται. Η Γάζα δεν είναι μόνη». Το Ισραήλ συνεχίζει τη γενοκτονία του Παλαιστινιακού λαού με τη συναίνεση και την υποστήριξη των κυβερνήσεων της ΕΕ, των ΗΠΑ αλλά και του ΝΑΤΟ και με την ανοικτή συνενοχή της ελληνικής κυβέρνησης. 

Στηρίζουμε την πρωτοβουλία “March to Gaza” και το ελληνικό σκέλος της που ξεκινάει σε λίγες μέρες με σκοπό να σταματήσει ο αποκλεισμός στη Γάζα και να μπορέσει να περάσει η ανθρωπιστική βοήθεια. Στεκόμαστε στο πλευρό των χιλιάδων συμμετεχόντων που ενώνουν τις φωνές τους ενάντια στον απάνθρωπο αποκλεισμό της Λωρίδας της Γάζας και απαιτούν την άμεση επαναλειτουργία του συνοριακού περάσματος στη Ράφα για την ανεμπόδιστη παροχή ανθρωπιστικής βοήθειας.

Εμείς ως πανεπιστημιακοί από την μεριά μας θα επαναλάβουμε ότι δεν ανεχόμαστε την ίδια στιγμή που διαπράττονται αυτά τα εγκλήματα, ελληνικά δημόσια πανεπιστήμια να συνεργάζονται άμεσα μέσω προγραμμάτων της ΕΕ με το κράτος δολοφόνο.  Επίσης καταδικάζουμε οποιαδήποτε συμμετοχή σε έρευνα που χρησιμοποιείται για πολεμικούς σκοπούς. Η επιστήμη και η έρευνα είναι δύναμη κοινωνικής προόδου, συνεργασίας των λαών για ένα καλύτερο αύριο όχι όπλο για τους πολέμους.

Για μια ακόμη φορά καταγγέλλουμε τη στήριξη της ελληνικής κυβέρνησης στα δολοφονικά σχέδια του Ισραήλ και:
· δυναμώνουμε την αλληλεγγύη μας στον μαρτυρικό παλαιστινιακό λαό,
· απαιτούμε μαζί με τους Συλλόγους ΔΕΠ – Διοικητικών – ΕΔΙΠ των ελληνικών πανεπιστημίων, να διακοπεί κάθε συνεργασία των πανεπιστημίων μας με το κράτος του Ισραήλ.

Συντασσόμαστε με το αίτημα και την πάλη όλων των λαών:
· για να σταματήσει άμεσα ο βάρβαρος αποκλεισμός της Γάζας και να επιτραπεί ο εφοδιασμός του πληθυσμού της με νερό, τρόφιμα, φάρμακα, 
· για να αποσυρθούν τα ισραηλινά κατοχικά στρατεύματα από τη Γάζα και τη Δυτική Όχθη
· για μια ελεύθερη Παλαιστίνη 

Λευτεριά στους 12 ομήρους του πλοίου Madleen
ΛΕΥΤΕΡΙΑ ΣΤΗΝ ΠΑΛΑΙΣΤΙΝΗ


